b'\n_START_ARTICLE_\nCasa Gran\xc3\xa9s\n_START_SECTION_\nDescripci\xc3\xb3\n_START_PARAGRAPH_\nMagatzem o botiga de planta quelcom irregular configurada pel tra\xc3\xa7at urb\xc3\xa0 de l\'embocadura del Raval Inferior amb el Carrer de la Font. \xc3\x89s remarcable l\'esquema compositiu, a dos ordres, de la llarga fa\xc3\xa7ana, amb preponder\xc3\xa0ncia dels buits sobre les plens a la part baixa degut a l\'exist\xc3\xa8ncia d\'un seguit de grans aparadors, la porta que s\'obren entre pilastres senzillament ornades. La meitat superior del mur \xc3\xa9s, en canvi, totalment opac, amb pilars en forma de falses columnes i capitell d\'orde corinti. El conjunt \xc3\xa9s coronat per un cornisament ornamental molt emfatitzat, amb fris de petits \xc3\xb2culs calats i relleus de tema vegetal. L\'enllu\xc3\xaft de la fa\xc3\xa7ana ha conservat, for\xc3\xa7a esborrat, l\'acolor\xc3\xad original a base de tons blavosos i ocre-vermell\xc3\xb3s. El planteig d\'espai interior \xc3\xbanic s\'ha mantingut; hi destaca un corredor eleva, a manera de balconada interna, correguda._NEWLINE_L\'edifici s\'integra plenament, per la seva volumetria i estructura, al seu \xc3\xa0mbit urb\xc3\xa0.\n_START_SECTION_\nHist\xc3\xb2ria\n_START_PARAGRAPH_\nEls magatzems de roba "Casa Gran\xc3\xa9s" (popularment Can Gran\xc3\xa9s) s\xc3\xb3n una de les botigues m\xc3\xa9s antigues de Palafrugell i, \xc3\xa0dhuc, de tota la comarca, ja que el negoci familiar \xc3\xa9s d\'origen for\xc3\xa7a anterior a la construcci\xc3\xb3 de l\'edifici descrit i s\'ha mantingut fins a l\'actualitat. El primer Gran\xc3\xa9s sastre data de mitjan s.XVII. A finals del s.XIX la botiga es trasllada des del carrer de la Font, on es trobava des del 1640, fins al carrer Raval Inferior, 12._NEWLINE_El projecte del nou edifici (al\xc3\xa7ats, per\xc3\xb2 no planta) que es conserva a l\'Arxiu Municipal de Palafrugell datat el 20 d\'abril del 1895, \xc3\xa9s signat per l\'arquitecte General Guitart i gr\xc3\xa0cies a aquest document sabem que n\'\xc3\xa9s l\'autor. Tamb\xc3\xa9 hi firmen "el director" (constructor) Joan Solivera i el propietari Josep Gran\xc3\xa9s Vicen\xc3\xa7. Hi consta que s\'aprov\xc3\xa0 en sessi\xc3\xb3 municipal del 26 del mateix mes i any, signat l\'alcalde Llu\xc3\xads Morat\xc3\xb3._NEWLINE_L\'edifici ha sofert poques alteracions importants; la m\xc3\xa9s destacable \xc3\xa9s l\'obertura de dues finestres al registre superior de la fa\xc3\xa7ana._NEWLINE_Als anys 20 del s.XX posen en marxa la fabricaci\xc3\xb3 de teixits de punt. El 1960 s\'inaugura una nova botiga a la Pla\xc3\xa7a Nova, dedicada a la venda d\'articles de confecci\xc3\xb3 per a senyora. I l\'any 1963 s\'inaugura una altra botiga, Marroquineria Alsius, dedicada a la venda d\'articles de pell, bosses, etc. A la mort de Francesc Alsius Gran\xc3\xa9s, l\'\xc3\xbaltim membre de la saga Gran\xc3\xa9s dedicat al negoci del teixit, el 1977, la fam\xc3\xadlia deixa el negoci i durant 18 anys la Casa Gran\xc3\xa9s ser\xc3\xa0 regentada per uns llogaters que en mantindran el nom. L\'any 2000 tanca la botiga i el local comercial es dedicar\xc3\xa0 a un altre tipus de negoci. L\'edifici i la botiga estan catalogats en el Pla Especial de Protecci\xc3\xb3 i Intervenci\xc3\xb3 en el Patrimoni Hist\xc3\xb2ric de Palafrugell._NEWLINE_La documentaci\xc3\xb3 va ser conservada per la fam\xc3\xadlia fins al seu ingr\xc3\xa9s a l\'Arxiu Municipal de Palafrugell.'